
๏ นับจำนวนถ้วนพันกี่ล้านแสน
หรือเนืองแน่นสู่วงอสงไขย
ล้วนนับผ่านหนึ่งนี้เป็นที่ไป
จุดเริ่มแท้นั่นไซร้คือไม่มี

๏ เป็นเลขศูนย์กลมป่องมีช่องว่าง
ไม่นับสร้างสิ่งใดในที่นี่
แต่เมื่อใจวิจิตรคิดวิธี
ก็เริ่มชี้นับเพิ่มเติมจำนวน

๏ ได้หนึ่งแล้วไม่พอนับต่อสอง
เมื่อนับคล่องก็ทวีไม่มีถ้วน
นับแล้วนับต่อย้ำตามกระบวน
จนยากหวนกลับศูนย์ต้นทุนเดิม

๏ บ้างก็ช่วยกันนับรับส่งต่อ
บ้างอยากพอแต่อีกคนยังด้นเพิ่ม
อดไม่ได้ก็แถมต่อแต้มเติม
ช่วยกันเสริมจนล้นพ้นทวี

๏ หากการนับเป็นไปฝ่ายกุศล
ก็น่าค้นคืบไปให้สุดที่
แต่หากนับด้วยร้ายไฟวจี
ก็เกิดมีร้าวแยกแตกคอกัน

๏ คนจะถึงทะเลาะเบาะแว้งได้
เริ่มนับไปจากหนึ่งหน้าบึ้งนั่น
อีกฝ่ายนับสองต่อให้พอคัน
คนแรกนับสามพลันอย่างมั่นใจ

๏ ว่าของกูแหละนี้ที่ถูกต้อง
อีกฝ่ายมองเอ็งผิดจงคิดใหม่
การนับต่อจึงย่ำดำเนินไป
เติมเชื้อไฟโหมเข้าเผากันพัง

๏ อยากให้เขาหยุดนับยอมรับเงียบ
อยากได้เปรียบอยากเด่นเป็นที่ตั้ง
เอ็งไม่หยุดข้าก็ต้องนับก้องดัง
เอ็งไม่ฟังก็ต้องจับนับเลขคูณ

๏ หยุดนับเลขร้ายนี้จักดีไหม
หยุดเพิ่มไฟร้อนแรงเยี่ยงแสงสูรย์
หยุดเพิ่มค่าหยุดเสริมหยุดเพิ่มพูน
หยุดกองกูณฑ์พิษร้อนบ่อนทำลาย

๏ ถ้าจะนับนับดีมีเกลื่อนด้าว
นับเพื่อก้าวดุ่มเดินเจริญหมาย
นับไปสู่วิมุตติพิศุทธิ์ปลาย
ไยมิด้นขวนขวายใฝ่นับกัน ๚ะ๛

